Nationalskjalden blev i december ramt af prostatakræft, og han har derfor aflyst hele sin vinterturné.

En af Danmarks største musikere gennem tiden må holde sig til sygesengen den næste periode. Nationalskjalden Kim Larsen er blevet ramt af prostatakræft. Kim Larsen fik diagnosen i december, og han har derfor valgt at aflyse hele sin vinterturné, der bød på udsolgte koncerter i Danmark, Norge og Sverige, så han kan blive rask. -  Jeg undskylder mange gange overfor både publikum og arrangører. Jeg er ved at blive en gammel nar, og meget imod min vilje har jeg måttet indse, at jeg har brug for ekstra tid til at komme i spilleform igen. Men jeg regner bestemt med at være klar til sommer, skriver Kim Larsen på sin hjemmeside. Tre af vinterens planlagte koncerter skulle have fundet sted i Hjørring den 26. januar, Aalborg den 15. februar Thisted den 22 februar. Alle de nordjyder, der nåede at få billet må derfor vente til sommer med at opleve den folkekære musiker. Alle billetter refunderes, hvor de er købt.